Seuns sterf in huisbrandArgieffoto (pixabay.com) Twee seuns, onderskeidelik 17 maande oud en vyf jaar oud, is Vrydagoggend in Krugersdorp in Gauteng oorlede nadat ŉ brand uitgebreek het in die huis waar hulle geslaap het. “Dit is nog nie duidelik hoe die brand ontstaan het nie,” het sers. Tshepiso Mashale, woordvoerder van die polisie, Saterdag aan Maroela Media gesê. “Die twee seuns was in die huis vasgekeer.” Volgens Mashale het ŉ polisiebeampte verby die huis in Rosenbergstraat in Burgershoop gestap en gesien die huis brand. Hy het die brandweer ontbied en gesien twee kinders slaap in die huis. “Hy moes ŉ venster breek om by die huis in te kom om die brand te probeer blus.” Lede van die gemeenskap het glo die beampte bygestaan om die kinders uit die huis te red. Mashale het gesê die twee seuns is na die Yusuf Dadoo-hospitaal geneem vir behandeling teen rookinaseming, maar hulle het by die hospitaal gesterf. Die twee seuns is nie broers nie en albei se ma’s was in die hospitaal by hul kinders. Dit is nog nie duidelik waarom die seuns alleen gelaat is by die huis nie. “Maatskaplike werkers was op die toneel,” het Mashale bygevoeg. “ŉ Saak van kinderverwaarlosing word ondersoek.” ŉ Geregtelike doodsondersoek sal ook gedoen word. Die name van die kinders is nog nie bekend gemaak nie.